Source: https://mkik.hu/veszelyhelyzeti-kozlemenyek
Timestamp: 2020-05-24 23:24:27
Document Index: 31774704

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Választottbíróság soron kívüli eljárása tartós jogviszonyok esetén
A beérkező új ügyek esetében az adminisztráció az Eljárási Szabályzatban előírt rendben folyik, a tanácsok megalakulnak és a felekkel a jelen esetben is egyeztetik az eljárás rugalmas keretei között az adott ügyben megvalósítandó eljárás rendjét. A határidők megállapítása, módosítása a gyorsított eljárás szabta keretek között is a felek és a tanácsok által közösen kialakított rendben halad. Választottbíráink, titkárságunk, az elnökség és az elnök elkötelezettek a tartós jogviszony által érintett felek vitarendezésének folyamatos és rugalmas bonyolítása iránt.
További kérdések felvilágosítások tekintetében Lukács Józsefné dr. titkárságvezető asszonyhoz lehet fordulni lukacs.jozsefne@mkik.hu emailen vagy a +36-20-484-14-13 telefonszámon.
Az Eljárási Szabályzat átmeneti rendelkezései - 2020. április 8-i elnökségi határozat
A koronavírus járvány okozta veszélyhelyzet ideje alatt
az Eljárási Szabályzat rendelkezéseit az alábbi eltérésekkel kell alkalmazni:
Amennyiben a választottbírósági tanács szükségesnek tartja az eljárási kérdések – különösen a kommunikációs kérdések - előzetes egyeztetését, az előkészítő egyeztetést szóbeli személyes megbeszélés/tárgyalás mellőzésével, telekommunikációs eszköz útján folytatja le. A választottbírósági tanács további nyilatkozatok írásban történő benyújtására is felhívhatja a feleket.
A Választottbíróság és annak választottbírósági tanácsa személyes jelenléttel járó eljárási cselekményt kizárólag telekommunikációs eszköz útján végez, ha annak a technikai és műszaki feltételeit a Választottbíróság és annak választottbírósági tanácsa a felekkel együtt biztosítani tudja. Ha a választottbírósági tanács online tárgyalást tart, hogy arról egyidejű hangfelvételt kell készíteni és a hangfelvételről készült leiratot a választottbírósági tanács a Választottbíróság és a felek részére elektronikus úton a lehető legrövidebb időn belül, de legkésőbb 15 napon belül megküldi. Ezt a határidőt a Választottbíróság elnöksége jogosult indokolt esetben meghosszabbítani.
Közlemény - 2020. április 1.
A Választottbíróság felelősséggel jár el a koronavírus gazdaságra gyakorolt hatásainak a csökkentésében, a vállalkozások terheinek enyhítésében vitarendezésük terén.
A választottbíróságon - különös tekintettel a vállalkozók jogvitáinak jellegére - nincsen ítélkezési szünet. A korlátozások csak a személyes kapcsolattartást érintik (az eljáró tanácsok szóbeli tárgyalásaikat elhalasztották, újakat később tűznek ki és a titkárságon a személyes és csak a személyes ügyintézés, iratbeadás szünetel), azonban postai úton, email útján, telefonon az ügyintézés folyamatos. A tanácsok, a titkárság és az elnökség folyamatosan végzi a munkáját, felhasználva a technika nyújtotta egyéb eszközöket is.
A beérkező új ügyek esetében az adminisztráció az Eljárási Szabályzatban előírt rendben folyik, a tanácsok megalakulnak és a felekkel egyeztetik az eljárás rugalmas keretei között az adott ügyben megvalósítandó eljárás rendjét. A határidők megállapítása, módosítása a felek és a tanácsok által közösen kialakított rendben halad. Választottbíráink, titkárságunk, az elnökség és az elnök elkötelezettek a vállalkozók vitarendezésének folyamatos és rugalmas bonyolítása iránt.
Tájékoztatás - 2020. március 16.
Tájékoztatjuk a tisztelt Választottbírókat és Ügyfeleket, hogy a kormányrendelettel kihirdetett veszélyhelyzetre tekintettel, valamint a MKIK utasításának megfelelően
2020. április 1-ig, illetve a rendelkezések visszavonásáig az ügyfélforgalom szünetel. A Választottbíróság Titkársága ennek megfelelően zárva tart, a tárgyalásokat elhalasztjuk.
A Titkárság munkatársai ugyanakkor otthoni munkavégzés útján a titkársági munkát továbbra is folyamatosan elvégzik, és e-mailen, illetve telefonon tartják a kapcsolatot a felekkel, a felek képviselőivel és a választottbírókkal.
A választottbírósági ügyekről nemcsak papíralapú, hanem elektronikus nyilvántartást is vezetünk, valamennyi irat elektronikus úton is a titkárság rendelkezésére áll, így az ügyek menetében leállás nem várható. A bírósági peres eljárásokban megszokott ítélkezési szünet elrendelésére nem kerül sor, kérjük a tisztelt Peres Feleket, hogy a választottbírósági tanácsok felhívásainak megfelelően az írásbeli beadványaikat a megszabott határidőben nyújtsák be. Az Eljárási Szabályzat 3. § (1) bekezdése alapján, ha a Választottbírósághoz az előírt példányszámú beadvány beérkezik, akkor a beadvány korábbi, elektronikus úton (e-mailen) történt beérkezésének időpontját kell a beadás időpontjának tekinteni. Az írásbeli kommunikáció az Eljárási Szabályzat 3. § (5) bekezdésének megfelelően, a választottbírósági tanácsok által megszabott rendben történik.
Online tárgyalás lehetősége
Online tárgyalás megtartásáról
(javasolt rendszer: Microsoft Teams)
A koronavírus járvány miatt kialakult helyzetben a személyes találkozásokkal járó kapcsolattartásra nincs, vagy csak nagyon korlátozott körben van lehetőség, emiatt a Választottbíróság valamennyi tárgyalását bizonytalan időre el kellett halasztani. Az otthoni munkavégzés és a személyes kapcsolattartás korlátozása még legalább május 15-ig biztosan tovább folytatódik. A normál munkamenethez történő visszatérés időpontját még nem ismerjük, így az újabb tárgyalások kitűzése, a tárgyalások időpontjának meghatározása is kétséges. Ebben helyzetben több esetben jelezték a választottbírók, hogy egy bizonytalan távoli időpontban megtartható rendes tárgyalás helyett szeretnék a tárgyalásokat online módon lefolytatni.
A Választottbíróság a Magyar Kereskedelmi és Iparkamara által használt és informatikailag támogatott programot, a Microsoft Teams alkalmazást javasolta a tárgyalás lefolytatásához, és a szervezéshez és a tárgyalás lebonyolításához titkársági támogatást is kínált. Az első online tárgyalás résztvevői és a felek képviseletében eljáró ügyvédek valamennyien hozzájárultak ahhoz, hogy a tárgyalásra ily módon sor kerülhessen, és a tárgyalás sikeresen lezajlott.
Amennyiben más tanácsok részéről is megfogalmazódik az igény online tárgyalás, előkészítő egyeztetés lebonyolítására, a Titkárság munkatársai ennek megszervezéséhez és lebonyolításához szívesen állnak a tanácsok rendelkezésére.
Az online tárgyalás lebonyolításához a Választottbíróság az alábbi előzetes lépéseket javasolja, amelyeket a tanácsok módosíthatnak, illetve meghatározhatják, ki végezze el az egyes feladatokat:
1. Valamennyi választottbíró és fél előzetes hozzájárulásának megkérése az online tárgyaláshoz (választottbírósági tanács elnökének /vagy titkárságnak/ a feladata)
2. A tárgyalás valamennyi résztvevőjének behívása a tárgyalási csoportba (titkárság /vagy tanácselnök/ feladata)
3. Próbahívás lebonyolítása (titkárság feladata – egyenként vagy az összes résztvevővel)
4. A tárgyalás valamennyi résztvevőjének meghívó küldése (+ titkársági munkatárs, esetleg jegyzőkönyvvezető)
5. A minőségbiztosítás érdekében a titkársági munkatárs a Kamara épületében tartózkodik, és egy informatikussal kapcsolatot tart az esetleges hibák kiküszöbölése érdekében
6. A tárgyalás megkezdése, minden résztvevő bejelentkezése – felhívás a titoktartásra
7. A tárgyalás elején a „felvétel” gomb megnyomása és ezzel egy videófelvétel elkészítése – amennyiben írásos jegyzőkönyv is készül, a tanácselnök mindig jelzi, mely részt kell leírni a jegyzőkönyvhöz (megállapodás a tárgyalás rögzítésének módjáról – elég csak a videófelvétel, vagy készüljön jegyzőkönyv)
8. A hangminőség biztosítása érdekében (gerjedés kiküszöbölése miatt) azon résztvevők, akik éppen nem beszélnek, kikapcsolják a mikrofonjukat.
9. Iratok esetleges bemutatása, becsatolása
10. A tárgyalás végén videófelvétel leállítása
11. A jegyzőkönyv elkészültét követően annak kiküldése a résztvevők számára (esetleg a videófelvétel megküldése az azt kérő résztvevőnek)